Tolletaten om dødsdopet: – Skremmende utvikling
Beslagene av de ekstremt farlige og illegale rusmidlene som inneholder nitazener er mer enn fordoblet i år, sammenlignet med de tre siste årene samlet. – Utviklingen er skremmende og stoffet er livsfarlig, sier seksjonssjef i Tolletaten Sondre Hammerstad.  De syntetisk fremstilte morfinlignende stoffene (opioider) er så potente at det skal veldig få milligram til for at dosen er dødelig.  – Vi intensiverer jakten på disse stoffene ved å finne årene der de kommer fra, og vi bruker alt vi har av virkemidler for å beslaglegge dem. Dette rusmiddelet er trolig i vinden for tiden, og det ser ut som om ruten går fra Vest-Europa og land som Tyskland, Nederland og Belgia, sier Hammerstad. Så sent som i slutten av september ble tre menn funnet bevisstløse på en adresse i Halden. En av dem, en mann i 20-årene ble funnet død på stedet. Blodprøver viste senere at han hadde inntatt metonitazen. Stoffet gir stor fare for livstruende forgiftning, pustestans, overdose og død ved bruk. Inntak av nitazener er etter rettsmedisinske undersøkelser knyttet til ytterligere tre overdosedødsfall i fjor. En mann i 30-årene døde på Sunnmøre, en mann i 20-årene døde på Romerike og en mann i Bergen mistet livet etter inntak av rusmiddelet. Det er tollere på Østlandsterminalen, Norges største brevsorteringssenter, som de siste månedene har gjort de fleste beslagene. Stoffet som kan være opptil tusen ganger mer potent enn morfin, kom på narkotikalisten så sent som mai i år.  VG fikk denne uken ta de beslaglagte og svært farlige stoffene i øyesyn på Tolletatens laboratorium på Helsfyr.  Marthe Parmer er senioringeniør og jobber med narkotikaanalyse på Tolletatens laboratorium. Hun bruker et analyseinstrument som sender en laserstråle inn i det plastpakkede gulhvite pulveret.  Hun har trukket på seg doble svarte plasthansker, lange albuehansker, munnbind og beskyttelsesbriller. Hurtigtesten gir et øyeblikksbilde og en initiell test av hvilket stoff det dreier seg om, basert på et innebygget bibliotek som leter etter match med innholdet i pulveret. – Det er viktig å ikke komme i kontakt med stoffet, forklarer hun. De nye og svært potente rusmidlene utgjør en risiko for alle som kan komme i kontakt med dem i arbeids medfør. Det gjelder tollere, politi, helse- og laboratoriepersonell.  Derfor har de tilgjengelig nesesprayen naloxon, som også brukes ved overdose av fentanyler. Også det syntetiske opioider. Neste steg i analysen er å løse opp en liten mengde pulver i et løsemiddel og injisere prøven i ent mer avansert analyseinstrument, slik at det kan spesifiseres helt nøyaktig hvilken type av nitazener som er beslaglagt. – Nitazener er veldig farlige stoffer i omløp, sier overlege Merete Vevelstad ved avdeling for rettsmedisinske fag ved Oslo universitetssykehus. Hun forklarer at nitazener er en gruppe morfinlignende stoffer, men mye sterkere. Da de ble forsøkt utviklet valgte man ikke å godkjenne dem som legemidler, fordi det var for liten avstand mellom doser som ga smertestillende effekt og doser som ga forgiftning. Nitazenene som nå beslaglegges i Norge kan være fra hundre ganger og opp til tusen ganger sterkere enn morfin. – Det vil være vanskelig for en bruker å dosere disse stoffene riktig som rusmidler, og fentanyllignende stoffer og nitazener er de farligste stoffgruppene blant rusmidler. Vi oppfordrer fortsatt til svært stor forsiktighet med bruk av stoffer man ikke kjenner innholdet av, sier hun.  På seksjon for narkotikaanalyse i Kripos studerer seksjonsleder Kari Frey Solvik de nye syntetiske opioidene som er i omløp. – Vi fikk inn det første beslaget av disse stoffene til Kripos i begynnelsen av 2022. Så langt har vi hatt ni beslag. – De første beslagene var lyseblå tabletter med bokstaven M. De hadde utseende som Oxycodone hydrochloride 30 mg. Også det et sterkt avhengighetsskapende opoid. – I år har vi ikke sett slike tabletter med nitazener. Nitazenene kan komme som væske, for eksempel nesespray eller øyendråper. Vi har gjort beslag av kapsler med pulver, og vi har sett protonitazen som rent pulver.  – Vi er bekymret rundt inntaket av disse stoffene. De representerer en høy ririko, og vi går ut med en generell oppfordring om å være varsom, sier Kari Frey Solvik i Kripos. 
Beslag av farlige og illegale rusmidler som inneholder nitazener er mer enn tredoblet, sammenlignet med de tre foregående årene samlet. Nitazener er livsfarlig, gir stor fare for forgiftning, pustestans, overdose og død ved bruk. De fleste beslagene gjøres av tollere på Østlandsterminalen. Stoffet kom på narkotikalisten i mai i år og kan være opptil tusen ganger mer potent enn morfin. Kripos bekymret: Nitazener representerer en høy risiko, og politiet oppfordrer til å være varsom.